《水龙吟 叶南雪丈属赋并蒂莲同辛白香雪》
清代·梁鼎芬

新来欲说相思，香风吹散鸳鸯影。红莲何事，分明两两，齐齐整整。

背倚同枝，根联异瓣，似谁并命。想先生独乐，正商朋酒，来醉倒，不知醒。

我亦恹恹愁病。已多时，芳心暗警。湘波一绿，当惆怅处，怕开双镜。

露冷连环，月凉单袂，教侬独咏。柰重阑数尽，问花无语，更何人应。

作者简介：（?—1918）清广东番禺人，字星海。光绪六年进士，授编修。为张之洞倚重，聘主广雅书院、钟山书院讲席。之洞推行新政，言学事惟鼎芬是任。累官署布政使。以劾袁世凯去官。卒后，清室谥文忠。